次韵酬潘庭立儀曹見贈之作
作者：饒節
朝代：宋

paragraphs: 安仁可獨來，連璧豈易得。
我老閱士久，此士秀江國。
不窺董生園，頗割子魚席。
向來决勝地，辟水湛寒碧。
幾年富問學，一道貫儒釋。
捉麈初不譁，論正語明白。
哦詩咄嗟辦，妙韵出金石。
吾家妙喜師，賞歎節屢擊。
夜堂明月冷，鼎足坐禪寂。
他年山中人，盛事話疇昔。